Aivar Tiidus

Aivar Tiidus (sündinud 20. aprillil 1963 Tallinnas) on Eesti jalgpallitreener ja endine jalgpallur, kes on tuntud oma panuse eest Eesti noortejalgpalli arengusse. Ta on olnud mitmete nimekate Eesti jalgpallurite treener, sealhulgas Andres Oper, Joel Lindpere, Tarmo Kink ja Ats Purje.

 Varajane elu ja mängijakarjäär 
Tiidus alustas jalgpallitreeninguid lapsena, kuid pöördus vahepeal maadluse juurde. Varateismelisena naasis ta jalgpalli juurde ning jõudis kiiresti noortekoondise tasemele. Tema treeneriks oli Roman Ubakivi, keda peetakse Eesti jalgpalli taassünni üheks alusepanijaks.

Tiiduse mängijakarjäär hõlmas mitmeid Tallinna klubisid. Ta alustas oma teekonda Tallinna OSK-is (1977–1981), hiljem mängis Tallinna Nooruses (1978–1980) ja lühikest aega ka Tallinna Dvigatelis (1981). Pikemalt esindas ta Tallinna Normat, kus ta mängis kahes etapis: 1982–1984 ja 1989–1992. Lisaks mängis Tiidus ka Tallinna VAZ-is (1985–1988), Tallinna Vallis (1993–1996), Maardu Levadias (1997) ja M.C. Tallinna (1998–2000) meeskonnas.

Põlvevigastused ja operatsioonid lõpetasid tema mängijakarjääri, kuid juba 22-aastaselt alustas ta treeneritööd.

 Treenerikarjäär 
Tiidus alustas treeneritööd Tallinna Jalgpallikoolis (1986–1996), kus tema juhendamisel kasvas üles mitmeid tulevasi tippmängijaid. Hiljem töötas ta mitmetes klubides, sealhulgas S.C. Reali (2000–2002, 2008–2013), Moskva Spartaki noorteakadeemia (2002–2004), Tallinna Levadia (2005–2008), Nõmme Kalju FC (2013), FC Puuma (2014–2015) juures.

1996. aastal määrati Tiidusele Eesti Jalgpalli Liidu poolt võistluskeeld, mis piiras tema osalemist võistkondade juhendamisel ametlikel mängudel. Keelu ajal jätkas ta noorte treenimist ning jäi aktiivselt jalgpalli juurde. Viie aasta möödudes vaadati otsus üle ning 2002. aastal tühistati keeld täielikult. Samal aastal kerkis tema õpilane Andres Oper Eesti–Venemaa kohtumise kangelaseks, lüües kaks väravat.

Tiidus rajas oma klubi Tallinna S.C. Real, millest kujunes arvestatav jõud Eesti noorte jalgpallis. Klubi sai tuntuks tugeva noortetöö poolest, võites eri vanuseklassides korduvalt Eesti meistri tiitleid.

Moskva Spartakis töötas Tiidus 2002-2004 aastatel 1989. aastal sündinud poiste treenerina, olles esimene taasiseseisvunud Eesti treener, kes töötas nii suures ja tuntud rahvusvahelises klubis.

 Treenerifilosoofia 
Aivar Tiidust peetakse nõudlikuks, kirglikuks ja suure töövõimega treeneriks, kelle metoodika keskendub tugevale tehnilisele vundamendile ja distsipliinile. Tema juhendamisel saavad noored mängijad selge arusaama jalgpalli alustest, ent Tiidus usub, et neid oskusi tuleb kujundada ennekõike läbi mängu, mitte pelgalt drillide või staatiliste harjutuste kaudu.

Tiiduse lähenemine haakub mitmes mõttes Hollandi jalgpallifilosoofiaga, kus rõhk on mängijate loovusel ja mängulisel õppimisel. Tema treeningutes on eesmärgipärasus kombineeritud olukordadega, mis nõuavad mängutunnetust ja paindlikkust – sarnaselt sellele, mida propageerisid Johan Cruyff ja Rinus Michels.

Kuigi Tiidus hindab võite ja tulemusi, peab ta veelgi olulisemaks viisi, kuidas need saavutatakse – ausalt, kvaliteetselt ja ideega. Ta on ise öelnud, et ei õpeta mitte ainult jalgpalli, vaid kasvatab inimesi, kes oskavad teha väljakul ja elus häid otsuseid.

Iseloomult meenutab Tiidus José Mourinhot – kirglik, kompromissitu ja mängijaid maksimaalselt pingutama panev. Mõttelaadilt on ta aga pigem Pep Guardiola sarnane: ta hindab kontrolli ja ilu, mis sünnib detailide täpsest kokkumängust.

 Tuntumad õpilased 
Tiiduse õpilaste hulka kuuluvad mitmed Eesti koondise mängijad ja professionaalsel tasemel välisklubides mänginud sportlased:

Andres Oper

Joel Lindpere

Tarmo Kink

Kert Haavistu

Ingemar Teever

Ats Purje

Tiiduse käe alt on rahvus- ja noortekoondistesse jõudnud mitukümmend mängijat.
Tiiduse kasupoeg ja õpilane Tarmo Kink sõlmis 17-aastaselt 5-aastase lepingu Moskva Spartakiga, olles sel ajal noorim eestlane, kes pääses piiritagusesse tippmeeskonda.

 Treeneri kvalifikatsioonid 
Tiidus omab UEFA B litsentsi.

 Tiitlid ja auhinnad 

Jalgpalliliit tunnustas 33 Eesti jalgpalli erilise panuse andnud inimest (2023)

 Välislingid 
 Kink ja Tiidus – Eesti jalgpallisaadikud Venemaal. Postimees, 13. aprill 2010.
 Skandaalne paar: Tarmo Kink ja Aivar Tiidus. Eesti Ekspress, 2. september 2014.

Kategooria:Eesti jalgpallitreenerid
Kategooria:Eesti jalgpallurid
Kategooria:Sündinud 1963